આ વખતની ચૂંટણીમાં ભાજપને 36.2 ટકા મત સાથે 104 બેઠકો મળી. કોંગ્રેસને 38 ટકા મત મળ્યા, પણ બેઠકો 78 જ મળી, જયારે જેડી-એસને 18.4 ટકા મત સાથે 38 બેઠકો મળી. વર્ષ 2008માં ભાજપને આ વખતની જેમ જ કોંગ્રેસ કરતાં ઓછા મત મળ્યા છતાં વધુ બેઠકો મળી હતી. એ વખતે ભાજપને 33.86 ટકા મત સાથે 110 બેઠકો મળી હતી, જ્યારે કોંગ્રેસને 35.13 ટકા મત સાથે 80 બેઠકો તથા જેડી-એસને 19.44 ટકા મત સાથે 28 બેઠકો મળી હતી. 2008ની તુલનામાં આ વખતે મતદાન થોડું વધુ થયું,પણ ભાજપ થકી અત્યંત આક્રમક પ્રચાર કરવા ઉપરાંત કેન્દ્ર સહિત દેશનાં બહુમતી રાજ્યોમાં ભાજપ અને મિત્રપક્ષોની સરકારો હોવા છતાં ભાજપને 2008માં મળી હતી એટલી બેઠકો પણ ના મળવી એ પક્ષ માટે ચિંતા અને ચિંતનનો વિષય જરૂર છે.